P. Hrušovský, predseda NR SR: (2003-09-09):
Ľ. Lintner, poslanec: Vážení kolegovia. Na základe poverenia Mandátového a imunitného výboru Národnej rady Slovenskej republiky predkladám Národnej rade nasledujúcu správu. Ako sme boli svedkami predpoludním, poslanec Imrich Béreš, ktorý kandidoval za Alianciu nového občana, sa podľa čl. 81 Ústavy Slovenskej republiky osobným vyhlásením vzdal svojho mandátu poslanca Národnej rady Slovenskej republiky. Podľa § 48 ods. 1 zákona  Slovenskej národnej rady  č. 80/1990 Zb. o voľbách do Slovenskej národnej rady v znení neskorších predpisov, ak sa uprázdni mandát poslanca počas volebného obdobia Národnej rady, nastupuje náhradník tej istej politickej strany, pričom náhradníka určí politická strana. Aliancia nového občana listom predsedu Pavla Ruska určila, že na zaniknutý mandát poslanca Národnej rady Imricha Béreša nastupuje Iveta Henzélyová, ktorá po zložení sľubu poslanca vykonáva od 5. novembra 2002 mandát poslanca ako náhradníčka na neuplatňovaný mandát poslanca Národnej rady Slovenskej republiky Františka Tótha, vymenovaného dňom 23. októbra 2002 za štátneho tajomníka na ministerstve školstva. Aliancia nového občana ďalej určila, že na neuplatňovaný mandát poslanca Národnej rady Františka Tótha nastupuje ako náhradník Ing. Viktor Béreš. Ing. Viktor Béreš sa narodil 21. augusta 1977. Pracuje ako prednosta Okresného úradu v Skalici. Býva v Holíči. Je slobodný. Mandátový a imunitný výbor na svojej schôdzi zistil podľa zápisnice Ústrednej volebnej komisie o výsledku volieb do Národnej rady, ktoré sa uskutočnili 20. a 21. septembra 2002, že určený náhradník na neuplatňovaný mandát poslanca Františka Tótha je vedený v prehľade kandidátov, ktorí sa stali náhradníkmi príslušného politického subjektu. Mandátový a imunitný výbor Národnej rady Slovenskej republiky preskúmal dodržanie podmienok predpísaných na nástup náhradníka, platnosť jeho nastúpenia a nevykonávanie funkcií nezlučiteľných podľa čl. 77 ods. 1 Ústavy Slovenskej republiky s funkciou poslanca. Na základe uvedených skutočností navrhujem, aby Národná rada Slovenskej republiky schválila uznesenie v tomto znení. Na základe toho, že poslanec Národnej rady Slovenskej republiky Imrich Béreš z Aliancie nového občana sa 9. septembra 2003 vzdal svojho mandátu poslanca Národnej rady Slovenskej republiky, berie na vedomie. Po prvé, že podľa § 10 ods. 2 písm. c) zákona Národnej rady Slovenskej republiky č. 350/1996 Z. z. o rokovacom poriadku v znení neskorších predpisov a podľa § 48 ods. 1 zákona Slovenskej národnej rady č. 80/1990 Zb. o voľbách do Slovenskej národnej rady v znení neskorších predpisov na zaniknutý mandát poslanca Národnej rady Slovenskej republiky Imricha Béreša nastupuje 9. septembra 2003 podľa určenia Aliancie nového občana poslankyňa Národnej rady Slovenskej republiky Iveta Henzélyová z Aliancie nového občana, ktorá od 5. novembra 2002 vykonáva mandát poslanca ako náhradníčka na neuplatňovaný mandát Františka Tótha. Po druhé, Národná rada Slovenskej republiky berie na vedomie, že v súvislosti s nastúpení poslankyne Národnej rady Slovenskej republiky Ivety Henzélyovej na zaniknutý mandát poslanca Národnej rady Imricha Béreša, na neuplatňovaný mandát Františka Tótha nastupuje 9. septembra 2003 podľa určenia Aliancie nového občana ako náhradník Viktor Béreš. Po tretie, Národná rada Slovenskej republiky berie na vedomie správu Mandátového a imunitného výboru Národnej rady Slovenskej republiky o nastúpení náhradníkov na zaniknutý a neuplatňovaný mandát poslancov Národnej rady Slovenskej republiky. Pán predseda, z mojej strany všetko.